Toivo Tammik

**Toivo Tammik** (sündinud 6. juulil 1968 Tallinnas) on eesti arhitekt, publitsist ja õppejõud.

## Elulugu
Arhitektuurialase kõrghariduse omandas Toivo Tammik Tallinna Kunstiülikooli arhitektuuriosakonnas aastatel 1986–1993.

Aastatel 1991–1992 töötas ta projekteerimisinstituudis Eesti Projekt, 1993–1995 arhitektuuribüroos AS Künnapu & Padrik, 1995–1997 AS Harminis ning 1997–1998 arhitektuuribüroos OÜ Raivo Puusepp. Alates aastast 1998 omab Tammik arhitektuuribürood AB Ansambel OÜ.

Olnud diplomiprojektide juhendaja Eesti Kunstiakadeemias ja Tallinna Tehnikakõrgkoolis.

Töötab arhitektuuri- ja linnaplaneerimise lektorina Tallinna Tehnikakõrgkoolis ja Tallinna Tehnikaülikoolis. 

Tema osalusel töötav Louis Kahni Eesti Sihtasutus sai 2021. aasta Välisministeeriumi kultuuripreemia. 

2024. pälvis Hans Alveri preemia Villa Fannyhofi projekti eest.

Muinsuskaitseameti aastapreemia "Parim renoveeritud mälestis 2024" Kuressaare Vanalinna Kooli projekti eest omistati Tammiku ettevõttele AB Ansambel. 

2024. aastal käivitas koos Louis Kahn Eesti Sihtasutuse juhatuse liikme Ott Rätsepaga kolme arhitektuurikooli koostööprojekti Louis Kahni Keskus Kuressaares (Tallinna Tehnikaülikooli, Oslo AHO ja ETH Zürichi osavõtul). 

## Looming
Tammiku tuntumad teosed on Jaani Seegi näitusepaviljon, Lohusalu lasteaed-algkool, Keila Kool ja Ämari lennubaasi viis hoonet. Suure osa tema loomingust moodustavad korter- ja ühepereelamud ning haridusasutuste hooned. Jaani Seegi paviljoniga on ta kandideerinud Mies van der Rohe auhinnale.

### Töid
* Jaani Seegi varemepaviljon Tartu mnt läbimurdel, Tallinn, 2003 (kaasautor Sven Koppel)
* Kortermaja Ao 4a Tallinn, 2004
* Kortermajad Tatari 18 ja 20, Tallinn, 2005 (kaasautor Peeter Loo)
* Kortermaja Kollane 12, Tallinn, 2006 (kaasautor Mart Rõuk)
* Lohusalu/Laulasmaa Lasteaed-Algkool, 2007 (kaasautor Toomas Rein); juurdeehitus 2019-2020, Ansambel AB ehk T. Tammiku koostatud projekt
* Tallinna Linna sotsiaalelamud Loopealsel, Meeliku tänaval, 2008 (kaasautor Mart Rõuk)
* Näituse ja raamatu "Allan Murdmaa. Monumentaalne." koostamine ja kirjutamine 2009
* Keila Gümnaasium – Harju Maakonnaraamatukogu 2011 (kaasautor Mart Rõuk)
* Ämari Lennubaasi 5 hoonet (Päästeteenistus, ühiselamu, valvekeskus jm), 2011 (kaasautor Mart Rõuk) 
* Kortermajad Uus-Kalamaja 10, Tallinn, 2012 (kaasautor Mart Rõuk)
* Taaskasutuselementidega suvemajad Hiiumaal Paope ja Järvamaal Huuksi külas, 2012
* Kortermajad Vibu 14, 16, 18, Tallinn, 2013 (kaasautor Karina Niinepuu)
* Kortermajad Vibu 3/5, Tallinn, 2014 (kaasautor Moonika Liias)
* Kuressaare Ida-Niidu lasteaed, Kuressaare, 2014 (kaasautor Veiko Vahtrik)
* Tapa Soomusmanöövrite baasi keskosa planeerimine, tuumikobjektide (söökla, tankla, õppe- ja hooldushallid, remondihallid jm) projektid. 2016-2020
* Eesti Muusika- ja Teatriakadeemia laiendus: suur saal ja black-box Tallinnas Sakala ja Tatari tänava nurgal. 2020, kaasautorid Mart Rõuk ja Andres Mägi
* Imavere üürimaja Järva vallas 2021. Kaasautor Veiko Vahtrik
* Kortermaja Vabriku 49. 2022. Kaasautor Veiko Vahtrik
* Kuressaare Vanalinna Kool. Projekt 2021, ehitus 2024. Kaasautor Andres Mägi
* Alme Residentsid Tartu, Jaama 52. Kaasautorid Andres Mägi, Veiko Vahtrik. Projekt 2023, ehitus 2024
* Äri- ja eluhoone Tallinn, Tartu mnt 60a. Proj 2023. Kaasautor Veiko Vahtrik
* Thamme Villa Tallinnas, Mardi 3. Proj 2023, ehitus 2024. Kaasautor Andres Mägi

### Võistlustöid
* Jaani Seegi paviljoni kutsutud arhitektuurivõistlus, 2001 (kaasautor Sven Koppel); 1. preemia 
* Lohusalu Lasteaed-Algkooli avalik arhitektuurivõistlus, 2004 (kaasautor Toomas Rein); 1. preemia 
* Tallinna linna sotsiaalelamud Loopealsel, Meeliku tn, 2005; 1. preemia
* Keila Gümnaasiumi avalik arhitektuurivõistlus, 2007 (kaasautor Mart Rõuk); 1. preemia
* Kuressaare Ida-Niidu lasteaia avalik arhitektuurivõistlus, 2013 (kaasautor Veiko Vahtrik); 1.preemia
* Tartu Holmi kvartali planeeringuvõistlus, 2017 (kaasautorid Andres Mägi, Veiko Vahtrik, OÜ AB Ansambel); 1. preemia
* Tallinna Euroopa kooli kutsutud arhitektuurivõistlus Tehnika 18. 2017 (kaasautor Veiko Vahtrik, OÜ AB Ansambel); 1. preemia 
* Tartu Uueturu pargi planeeringuvõistlus, 2017 (kaasautorid Andres Mägi, Veiko Vahtrik, OÜ AB Ansambel); 1. preemia
* Tartu Katlamaja kvartali planeeringuvõistlus (kaasautorid Andres Mägi, Veiko Vahtrik, OÜ AB Ansambel); 3. preemia  
* Tartu Sadama kvartali planeeringuvõistlus, 2018 (kaasautorid Andres Mägi, Veiko Vahtrik, OÜ AB Ansambel); 3. preemia
* Võru Järve kooli arhitektuurivõistlus , 2020 (kaasautori Veiko Vahtrik, OÜ AB Ansambel); 2. preemia
* Tallinna Mööblimaja kvartali planeeringuvõistlus, 2021 (kaasautor Andres Mägi, OÜ AB Ansambel); 3. preemia  
* Georg Otsa monumendi konkurss Tallinnas RO Estonia ees 2020 (kaasautor skulptor Vergo Vernik ); 2. preemia
* Konstantin Pätsi monumendi konkurss Tallinnas RO Estonia taga Uuel Turul 2020 (kaasautor skulptor Vergo Vernik ); 1. preemia
* Tapa sõjaväelinnaku kunstikonkurss: võistlustöö "Õde ja Vend" 2021, 1. preemia
* Jakob Westholmi Gümnaasiumi juurdeehituse arhitektuurivõistlus 2022 (kaasautorid Veiko Vahtrik, Andres Mägi, OÜ AB Ansambel); 1. preemia

### Kirjutisi ja näitusi
Tammik on avaldanud arhitektuurialast esseistikat ajakirjanduses, kirjutanud ja avaldanud raamatu Allan Murdmaast ("Allan Murdmaa. Monumentaalne" AB Ansambel, 2009), uurinud Allan Murdmaa loomingut ja koostanud ülevaatenäituse (2009). Uurinud ka Kuressaares sündinud USA arhitekti Louis Kahni loomingut ning avaldanud vastavateemalisi artikleid erialaajakirjanduses.

Tegelnud arhitektuurifotograafia uurimisega, koostanud arhitektuurifotograafia näitusi (Rein Vainküla isikunäitused Guangzhous, Hiinas 2011, Tallinnas, Parikaste Majas 2013).

### Filmistsenaarium
Ta on kirjutanud stsenaariume arhitektuurifilmidele ("Ehituskunstnik Toomas Rein" 2011 koos Peeter Brambatiga jm).

## Liikmesus
* Eesti Arhitektide Liit
* Korp! Fraternitas Liviensis vilistlaskogu

## Viited

## Välislingid
* Eesti Arhitektide Liidu liikmed, Toivo Tammik
* ETIS